Aan die Haak: Mooiste Kaap en nog mooier babas
Na 'n heerlike naweek in Kaapstad by my dogter en skoonseun, is ek terug in 'n volsomer Malelane. In die Kaap was dit die lekkerste winterweer. Koud, winderig en met reën. Ai, wat sal ek darem gee om daar te bly!
My vlugte was vertraag oppad Kaap toe maar gelukkig het ek hekelwerk by my gehad wat my darem gekalmeer het. Ek het heerlik op die lughawe sit en hekel terwyl almal sug, skarrel en horlosies dophou
Ons het lekker gekuier, na die sonsondergang op Seinheuwel gaan kyk en piekniek gehou in snerpende koue!
Bietjie pret met die mooi sonsondergang
Terug by die huis was 'n baie suur kat wat my duidelik laat verstaan het wat hy van my rondlopery dink!
Twee van die drie babas waaroor ek onlangs geblog het, is al hier! Lea Storey is op 12 Augustus gebore. Sy is Jaco en Liandri Storey se eerste baba en pragtig!
Op 23 Augustus (op my dogter se verjaardag!) is Isabella van Dyk gebore. Sy is die eerste dogtertjie van Niel en Genevieve van Dyk en het 'n boetie, Anthony. Sy het 2.45kg geweeg en is piepklein maar so volmaak en mooi
Skaars groter as my hand
Rachell van The Little Room of Rachell begin op 1 September 'n CAL (Crochet-a-long). Ons gaan al 200 blokkies uit die boek 200 Crochet Blocks for blankets, throws and afghans, deur Jan Eaton hekel.
Die tema (waarvoor deelnemers gestem het) is Cottage Garden.
Hierdie is die inspirasie vir die kleure
Ek het gisteraand deur al my wolvoorraad gaan kyk en besluit dat ek genoeg wol het om die kombers te maak sonder om nuwe wol te gaan koop.